b'\n_START_ARTICLE_\nKonji\xc5\xa1ki maraton\n_START_PARAGRAPH_\nKonji\xc5\xa1ki maraton (kljub imenu ne sodi med maratone) je teka\xc5\xa1ka \xc5\xa1portna prireditev, ki jo \xc5\xbee vrsto let v Slovenskih Konjicah  na zadnjo nedeljo v septembru prireja in vodi \xc5\xa0portno dru\xc5\xa1tvo Konji\xc5\xa1ki maraton. Namenjena je teka\xc4\x8dem, rekreativcem, seniorjem, otrokom, mladim ter vsem ljubiteljem teka, pa tudi vsem, ki ob \xc5\xa1tartu/cilju in trasi z navijanjem podpirajo udele\xc5\xbeence.\n_START_SECTION_\nTrasa prireditve\n_START_PARAGRAPH_\nTeka\xc5\xa1ki dogodek se za\xc4\x8denja in kon\xc4\x8da v starem mestnem jedru Slovenskih Konjic, poteka pa skozi Dravinjsko dolino, mimo vinorodnih gri\xc4\x8dev \xc5\xa0kalc do Zre\xc4\x8d in ob vzno\xc5\xbeju Konji\xc5\xa1ke gore._NEWLINE_Tehni\xc4\x8dno je najdalj\xc5\xa1a trasa teka polmaraton (21 kilometrov), dopolnjujeta ga \xc5\xa1e teka na 10 in 15 kilometrski razdalji. Konji\xc4\x8dkov tek je namenjen pred\xc5\xa1olskim otrokom, Tek \xc5\xa1olarjev pa osnovno\xc5\xa1olcem.\n_START_SECTION_\nPosebnosti\n_START_PARAGRAPH_\nKonji\xc5\xa1ki maraton je znan po posebni skrbi za tekmovalce, pristni doma\xc4\x8dnosti in vrhunski organizaciji. Gre za buti\xc4\x8dno \xc5\xa1portno prireditev, saj se prijave zaprejo, ko je dose\xc5\xbeeno \xc5\xa1tevilo teka\xc4\x8dev, za katerega so organizatorji ocenili, da se lahko na trasi dobro po\xc4\x8dutijo. Spremlja ga \xc5\xa1e Glasbeni maraton, na katerem v startno-ciljni ravnini in ob trasi nastopa ve\xc4\x8d kot 200 glasbenikov.\n_START_SECTION_\nPriznanja\n_START_PARAGRAPH_\nAtletska zveza Slovenije je Konji\xc5\xa1kemu maratonu kot prvemu in doslej edinemu podelila posebno priznanje za organizacijo, potem, ko je prireditev prvi\xc4\x8d v zgodovini slovenskih teka\xc5\xa1kih prireditev dosegla vse organizacijske to\xc4\x8dke.'